Terreur-arrestasies: Tweeling sou glo later by Isis aansluitBrandon-Lee Thulsie en Tony-Lee Thulsie. Foto: Facebook Tweelingbroers wat vroeër vandeesmaand in hegtenis geneem is op aanklagte dat hulle die Amerikaanse ambassade en Joodse instellings in Suid-Afrika namens die Islamitiese Staat (Isis) wou opblaas, sal Dinsdag in die Johannesburgse landdroshof verskyn. Brandon-Lee Thulsie en Tony-Lee Thulsie (23) is saam met twee ander verdagtes op 10 Julie deur die Valke in Newclare en Azaadville in hegtenis geneem. Die vier het glo beplan om later na Sirië te reis om hulle by Isis aan te sluit. Die Thulsie-broers staan tereg op drie terreurverwante aanklagte. Die voorlopige klagstaat dui aan dat die tweeling tussen Oktober 2015 en 8 Julie 2016 saamgesweer het om terreurdade in Johannesburg uit te voer. Die staat beweer die broers het “onwettig en opsetlik saamgesweer om misdade van terreur te pleeg” deur te beplan om Amerikaanse en Joodse instellings op te blaas om “lewens in gevaar te stel, mense se dood te veroorsaak en verwoesting of aansienlike skade by die instansies aan te rig”. Volgens die klagstaat sou die terreurdade uitgevoer word in ŉ poging om die Amerikaanse regering te intimideer. Die klagstaat noem ook dat die sameswering verband hou met die politieke, geloofs- en ideologiese motiewe van Isis. Die tweede aanklag hou verband met die broers se planne om hulle by Isis in Sirië aan te sluit, terwyl die derde aanklag verband hou met die oortreding van die grondwetlike demokrasie van die land deur te poog om aan terreuraktiwiteite deel te neem. Die broers sal na verwagting om borgtog aansoek doen. Lees alle vorige berigte oor die Thulsie-tweeling op Maroela Media.